1978 nî 5 go̍eh, Kong-bêng ji̍t-pò hoat-piáu 1-phiⁿ iû Tēng ê chhin-sìn Ô· Iāu-pang chhin-pit só·-siá ê bûn-chiuⁿ, tê-bo̍k hō-choè Si̍t-chiàn sī kiám-giām chin-lí ê ûi-it piau-chún. Bûn-chiuⁿ bêng-hiān sī teh phoe-phêng iòng-hō· "" 2-ê hōan-sī "" ê Hôa Kok-hong kah Ong Tong-heng, bûn-chiuⁿ ê hoat-piáu, tī chôan-kok chiâⁿ-chòe chiau-tiám, tit-tio̍h chin-chē chiàⁿ-bīn ê phêng-kè. Che mā ûi Tēng ê chiūⁿ-tāi phah lo̍h chin-hó ê gû-lūn ki-chhó·. Tī che í-āu, tng-nî 12 go̍eh ê Tiong-kiōng 11-kài 3-tiong chôan-hōe tang-tiong, Tēng chiâⁿ-chòe siōng-kôan ê léng-tō-chiá, i tī hōe-gī téng, chài-tō· kiông-tiāu si̍t-sū kiû-sī, kái-hōng su-sióng, thê-chhut beh tī Tiong-kok kiàn-siat "" 4-ê hiān-tāi-hòa "" kah thiat-té kiú-chèng chìn-chêng chhò·-gō· ê chèng-tī lō·-sòaⁿ. Tī chit-pái ê hōe-gī liáu-āu, Ô· Iāu-pang chiâⁿ-chòe Chèng-tī-kio̍k úi-ôan, bô-lōa-kú liáu-āu iū-koh chhut-jīm Tiong-iong pì-su-tiúⁿ kiam Soan-thôan pō·-tiúⁿ.